Tom Odell

Thomas Peter Odell (sündinud 24. november 1990) on inglise laulja, laulukirjutaja ja pianist. Tema debüütalbum "Long Way Down" ilmus 24. juunil 2013 ning juba samal aastal nimetasid Briti kriitikud teda parimaks laulukirjutajaks.

 Elulugu 
Odell on sündinud 1990. aastal Inglismaal Chichesteris. Tema ema on põhikooliõpetaja ja isa piloot. Isa töö tõttu elas ta osa lapsepõlvest Uus-Meremaal. Tal on vanem õde. 

Klaverimängu hakkas Odell õppima 7-aastaselt ning ise lugusid kirjutama 12-aastaselt. Oma loomingut ei avaldanud ta algul kellelegi, sest ei pidanud seda hobi lahedaks. Teismeeast saati mängis ta mitmes bändis ning käis üle Inglismaa pubides esinemas. Vaatamata sellele, et esinemistel tuli ette alandamist, on Odell öelnud, et tänu nendele kogemustele õppis ta, kuidas esineda ning millised laulud publikule korda lähevad. 

18-aastaselt proovis ta sisse saada Liverpooli muusikakolledžisse, kuid see ei õnnestunud. Lõpuks läks ta õppima Brightoni Moodsa Muusika Instituuti. Õpingute ajal mängis ta bändis Tom and the Tides. Instituudi õpilaste albumisse salvestati lugu "Spider". Odell panustas bändi väga palju aega ning kutsus liikmeks ka ühe oma hea sõbra. Õige pea pöördus sõber tema poole teatega, et bänd tahab Odelli asemel temaga koostööd jätkata. Pärast rasket aastat Brightonis kolis Odell Londonisse. Ta otsustas, et ei taha enam teistest sõltuda, ja alustas soolokarjääri oma nime all.

 Loometee 
Vaatamata sellele, et klaverimängijana on pigem keeruline soolokarjääri teha, saatis Odelli üsna kiiresti edu. Ühel esinemisel märkas teda ühe plaadifirma juht, Lily Alleni hea tuttav. Ta mainis andekat klaverimängijat Allenile, kes otsustas Odelliga kohtuda. Juba mõne aja pärast kirjutas Odell alla lepingule plaadifirmaga In the Name Of (Columbia Recordsi tütarettevõte). Lily Allen võrdles lauljat David Bowiega.

Oma esimese minialbumi "Songs from Another Love" andis ta välja 2012. aastal. Debüüt oli väga edukas ning juba samal aastal kasutati tema laulu BBC reklaamis. 2012. aastal tegi ta debüüdi televisioonis saates "Later... with Jools Holland". 2013. aasta jaanuaris oli Tom Odell nomineeritud auhinnale BBC Sound of 2013. Samal aastal võitis ta auhinna The BRITs Critics' Choice Award ja Briti kriitikud nimetasid ta parimaks laulukirjutajaks. Tema esimene album "Long Way Down" jõudis Briti edetabelites esikohale.

Pärast edukat debüüti hakati ta laule kasutama populaarsetes telesarjades ja filmides. "Can’t pretend" kõlas sarjas "The 100" ning "Long Way Down" menufilmis "The Fault In Our Stars". Samuti kõlas tema looming Burberry moeetendustel.

Teine album "Wrong Crowd" avaldati lisaks digitaalsele ja CD-variandile ka vinüülplaatidel ja kompaktkassettidel. Teine väljaanne sisaldab nelja lisalugu, mis polnud varem ilmunud. Albumi nimilaulule filmiti režissöör George Belfieldiga Lõuna-Aafrikas muusikavideo, mida on vaadatud üle viie miljoni korra.

2018. aastal ilmus Odelli kolmas album "Jubilee Road". Lisaks laulude kirjutamisele produtseeris ta kogu projekti ise. Lood kirjutas Odell oma Ida-Londoni kodus ning inspiratsiooni sai sealse kandi inimestest. Terve albumi materjali salvestas ta oma elutoas.

Odellil on olnud mitu kontserditurneed nii USA-s kui ka Euroopas (sealhulgas kontsert Eestis). 2017. aastal oli ta nomineeritud 21 muusikaauhinnale.

 Eestis 
alt=|pisi|Sweet Spoti festival
Eestis on Odell esinenud kaks korda. 2017. aasta märtsis esines ta Tallinnas Kultuurikatlas oma Euroopa-turnee "Wrong Crowd Tour" raames. Kontsert oli edukas, saal oli välja müüdud. 2018. aastal oli ta üks Sweet Spoti festivali peaesinejaid.

 Eeskujud 
Üheks oma suureks kangelaseks peab Odell Elton Johni, kelle muusikaga on ta üles kasvanud. Lauljad peavad omavahel kirjavahetust ning on koos ka esinenud. Odell peab Elton Johni kõige armsamaks inimeseks ja enda suurimaks tugiisikuks, kellelt ta on saanud palju muusikasoovitusi.

Enamasti on Odelli eeskujud lüürilised laulukirjutajad. Tema jaoks on laulukirjutamisel oluline lugude jagamise kunst. Odelli arvates valdavad seda hästi näiteks Joni Mitchell, Leonard Cohen ja Jackson Browne. Veel üks suur inspireerija on Nick Cave, kelle lugudest leiab ta iga kord kuulates uusi tahke.

Looming
 Albumid 
 "Long Way Down" ilmus 24. juunil 2013 CD-l ja allalaaditava muusikafailina.
 "Wrong Crowd" ilmus 10. juunil 2016 CD-l, allalaaditava muusikafailina ja vinüülplaadil.
 "Jubilee Road" ilmus 26. oktoobril 2018 CD-l, allalaaditava muusikafailina ja vinüülplaadil.
 "Monsters" ilmus 2021
 "Best Day of My Life" ilmus 2022
 "Black Friday" ilmus 2024
 "A Wonderful Life" ilmus 2025

 Auhinnad 
+AastaOrganisatsioonAuhindTulemus2013MTVBrand New For 2013nominatsioonBRIT AwardsCritics' Choice Award võitBBCSound of 2013nominatsioon2014BRIT AwardsBritish Male Solo Artist

British Breakthrough Actnominatsioon
nominatsioonIvor Novello AwardsSongwriter of the Yearvõit

 Kontserditurneed 
 "Long Way Down Tour" (2013)
 "No Bad Days Tour" (2016–2017)
 "Jubilee Road Tour" (2018–2019)

 Isiklikku 
Laulja suhtlusringis on märgatud mitut TED-i esinejat ja Londoni mõjuisikut, nende hulgas Fryars, Nimrod Kamer, Derek Blasberg ja Henry Hudson. Odelli sõnul on enamik tema lauludest autobiograafilised. "Iga lugu ja iga tekst tuleb tänu mingile emotsioonile. Igal laulul on oma lugu rääkida ja ma lihtsalt pean seda tegema. Need on tõelised emotsioonid, mis ma muusikasse panen," on Odell ühes intervjuus öelnud. Eraelu kohta räägib ta väga vähe, kuid intervjuudes on ta mitu korda tõdenud: "Murtud süda teeb päris head laule." Samuti on Odell väitnud, et tema loovus ja eriline tundemaailm on põhjused, miks tal ei tule suhete hoidmine hästi välja.

 Viited 

Kategooria:Suurbritannia muusikud
Kategooria:Sündinud 1990